
(Pads 1 jü 8)| 


O Volapükaflens Valöpo ! 


Tü prim yela nulik, finükob gelogami love yel pasetik, keli eprimob ün 
yel lätik 


Ün prilul äbükob digidi tefü el Filippus Johann Krüger (1911 - 1992). 
kel åvobom sovemo pro Volapük, e kel, in tef at, binom sam legudikün alikanes 
obas attimo. 


Ün mayul, änunoy obis dö nüdug saludädikama Datuvala, kel odulon 
du yels mödik; ye klüliko nited bosik dabinon in tef at. In Sirkülapenäd at, 
jenöfo, balan flenas Volapüka esedom cbe kopiedi peneda (rigiko in latinapük) 
fa Lebijop di 'Friburg' lü Papale Leon XIII, kela sek äbinon. das Johann Martin 
Schleyer pästimom fa nem 'Monsignor' 


Ün setul, lädül Polänik nemü Katarzyna Tempczyk ed ob äbespikobs 
stadi adelik Volapüka, kel poso päbükon su pads gasedila Polänapükik : 'Vien 
di Warszawa'. Gased at padedieton yunanefe. sekü atos. spelob, das yunans 
mödik Polänik äkanons låmön bosi dö Volapük 


Stanobs anu fo yan yela nulik: kisi okanobs dunön pro Volapük ün yel 
nulik at-li? Ekö bos, kel alan kanon dunön in vel nulik. Alan obas sevon 
pösodi nemu bali, kel nitedälon tefü püks votik. Dum spikot semik, måniotols- 
ös püki obsik, e säkolsös pösodi at if sevon-la kin binon Volapük - li? Ba 
okanols somo propagidön püki boso vü flens olsik. 


Gleipob pōti at ad glidön olis valpo ın vol Yeli Nulik Läbik ! 


Valikosi Gudikùn sedom Oles ed s 


p 

PLIN _SMALIK (XXVI) 
(DIL BALID) 
FA ANTOINE DE SAINT-EXUPËRY 





Ädabinon, flanü fonäd, failot stonamöna vönik. Ven ägekömob 
de vob obik, ün soar fovik, äküpob fagao plini smalik oba, kel äseadom 
löpo, ko lögs lagöl. Ed älilob omi, kel äspikom : 

"So, ol no memol-li dö atos?” äsagom. "No binos löliko is !" 

Vög votik ägespikon nendoto ome, bi ägeom : 

"Si! Si! Binos del kuratik, ab is no binos top ut kö . . . " 

Äfövob goli obik lü mön. No nog älogob, ni älilob eki. 


Too plin smalik ägeom dönu : 


". . . Fümö. Ologol, kö retod oba primon in sab. Te mutol 
stebedön obi. Obinob us ün neit at." 


Äbinob fagüù mets teldeg de mön ed ai no älogob seimosi. 
Plin smalik äsagom nogna, pos seil : 


"Labol-li veneni gudik? Binol-li fümik, das no oleadol sufön obi 
lunüpo ?" 


Ästopob ko lad favik, ab ai no äsuemob. 
"Nu, mogololös!" äsagom ... vilob nexänön !" 


Täno ädonükob, ob it, logis lü fut möna, ed äbunob! Äbinon us, 
löiköl lü plin smalik, bal snekas yelovik uts, kels deidons oyi ünü sekuns 
kildeg. 


Du ädasukob poki obik ad setirön rövulapistuli oba, äprimob ad 
rönön, ab kodü noid, keli ädunob, snek äleadon oki slifön takediko ini 
sab, äs skutavat, kel deadon, e, nen spidön tumödo, äkripädon vü stons 
ko noid nelaodik metala. 


Älükömob jü mön tü tim kuratik ad dakipön ini brads obik 
manili plinik oba, paeliki äs nif. 


"O din kion! Spikol anu ko sneks!" 


Isäsnobob särvigastofädi goldik laidüpik oma. Iluimükob ome 
tämepis ed i ikoedob drinön omi. E nu no äriskob ad säkön bosi ome. 


Älogedom obi fefiko ed äbradom särvigi oba. Äsenob ladi oma, 
kel äflapon äs ut böda deadöl ven ebejütoy oni me günül. Äsagom obe: 


"Binob kotenik, das etuvol utosi, kel ädefon cine olik. Suno 
okanol getävön lomio . . . " 


"Lio sevol-li atosi ?" 

DIFIKOS 


Hiel Zeno, filosopan, äsagom mane yunik zaniälik : "Nat 
egivon obes lilis tel e mudi te bali, sodas lilobsös mödo e spikobsös 
nemödo.” 


Nämädan Siyopik päsäkom cedi omik tefü vin.  Ägespikom : 
"Binon flumot, kel pasetiron se linegs vomas e lads leonas, bi ven 
edrinob oni, kanob spikön nen stopön e komipön igo ta diab ! " 


Ün tim nonik votik lugoy somödo äs pos yag, du milit e bü 
daväl. (Bismarck) 


If verat pögivonöv obe ko stip, das mutob klänedön oti ninü 
ob, e das no ögivoböv oti se ob - tän örefudoböv ad dunön osi ! " 
(Seneca) 


Utan, kel dunon nosi no pölon, e lärnon pölölo. 

DOM IN KLERÄTALUSÜT (6) 
Koned fa el Johann Schmidt 


PRO REIDANS NULIK - KONOT JÜNU 


Dokan Schlägel binom cif ragiva zifik : patadiläd in Bukem Gretik Zifik. 
Äpreparom spikädi dö tops, patäds e pats deadanöpas büätik zü glügs 
ninü e plödü zifamon ettimik, ven älilom noki nelaodik ta yan büra okik. 
Visitan äbinom Dokan Hartmut Hausenstein. Dokan Schlägel pä- 
süpädom dub leigaton pösodanema omik ko famülanem : Hartmut, 
keli ituvom in namapenäd bäldik oka, e keli äreidom as prepar spikäda 
okömöl. Desin visita Dokana Hausenstein äbinon ad getön penädis e 
magodis tefü bäldaharat zifa. lIdrimom mödo dö dom semik in 
Klerätalusüt, ed ävilom vestigön tefi vü drimamagods e jenöf. Mans 
tel äbespikoms jenavi e veŭüti drimas, e nu Dokan Hausenstein 
finükom konoti ko küped stunüköl. 


XXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXXX 


Söl Hausenstein finükom konoti nekösömik 





"Ö! atos binon vo dredabik!" ävokädob smilölo. "Lio eplöpol-li 
ad seivön zifi isik as top jenotas valik at? Drimamagod eträton-li ole 
nemi zifa?" 


"Nö!" el Hausenstein ägespikom. "Atos äjenon dub mod 
kösömik. Bü yels anik ituvob buki labü magods mödik zifa isik, e pö 
dulogam ona älabob senäli, das doms patik ömik älabons sümi gretik 
tefü doms ut, kelis ilogob in drims. Nilud at äglofon tio ad füm, ven 
äxamob kuratiko buki." 


"E täno etävol-li sunädo lü zif at?" äsäkob, du äteifob ko töb 
smilili. 


"Nö! no nog äkanob dunön atosi," el Hausenstein ägesagom. 
"Pos deadam bloda obik ämutob guvön* glunidalaboti, jüs son oma 
ägekömom ini lomän ad lovesumön oni. Nu ya irivob lifayeli veldeg- 
lulid, ven desir ädavedon pö ob, ad lifön dü tim brefik in zif at. Desir at 


änämikumon ai plu, do ai no nog äkredob dö siämöf seimik drimas 
obik, bi bai klotem e dinäds votik drims at ätefons timi ut, kel 
ipasetikon nemuiko sis yels jöldeg jüesa züldegs. Ab nu äkanob 
gebidükön obe timi zesüdik; no ye ädalob zögön dü tum tu lunik visiti 
oba ini zif drimas obik; atosi bäld vemik oba äflagon. 


Kludo ädetävob me tren; äbinos ün fluküp gölik. Posä irivob 
zifi isik, äspatob ömna ve vegäds no tu luniks ini nined zifa. No ävilob 
koefön obe ito, das üfo ösukob-la drimamagotis obik, das kludo pë 
atos ösukob äsvo magedis späkik. Kodü atos ävitob ti ai spati ini 
bäldaharat, e zuo atos äjenon, bi maläd futa obik äneleton futogoli 
lunüpik. 


Ün del pato jönik - vütimo ya dönu ipreparob getävi ini 
Preusiän lofüdik - süpiko äreafob mö naed balid ini bäldaharat 
bäldikün. Süpo älogob tümis glügas tel, kels älöpikons in niläd nilik, e 
süpiko ädasevob stunölo - no sevob kodi jena - das züamöp lölik no 
äbinon nesevädik pö ob. Pato seväd at ätefon bumotis bäldik ömik in 
süt veütikün bäldaharata, ropis mödik domakedas dub lusütils smalik 
nabik, lü näilusüts fagotaleigik süta at äzugöls. 


Dom in drims oba itopon bevü glügs tel, e lusüt, in kel itopon, 
äbinon fümiko as näilusüt, ibä äzugon krugiko ve kul nabik ona. Bai 
tops glügas atin harat isik öüneodob demön lusütis te kilis, kuratikumo 
igo lusütis te telis, bi lusüt kilid, detiko äzugöl, ätopon ya in topalien 
leigik leigodü ut glüga löpik. To atos ästepob balido ini flanalusüt 
lätiko pämäniotöl, ed älülogob kuratiko domis valik; äbinons neseväd- 
iks pö ob. 


Misek at no äsäspetükon obi, ibä is dom drima obik no äkanon 
binön. Kludo te nog näilusüts su flan nedetik äretons. Ävätälob: üf us 
misek ot ojononöv oki, tän füm oreigonöv pö ob, das drims oba no 
ä fi seimik; das drims oba igo no älabons völad könäda 
liko* ävegob traväriko ve süt ed ästepob da yümalusüt 
nabik ini lusüt plödikün näilusütas tel. Ävegob nevifiko ve kul krugik 
ona; ab id is lülogam domas valik onas äblebon nen sek gudik. 
Kanob lesagön osi, das koten semik äreigon pö ob, ibä neai ikredob, 
das drims oba oceinons okis ad dins jenöfik. Isiotäv oba te isöton 

gegivön obe takedi zesüdik, isöton tuvedön säkädi balik, kel nog 
äreton pö ob, e kel dü tim saidiko lunik ikodon obe netakedi. 


Kludo ägevegob dönu, e su vegäd lafik, nen spet seimik, e te 
demü kod balik, ad xamön lülogölo topi lölik ut, keli ma drims obik 
ömutob demön, äflaniovegob ini lusüt ut, kel äzugon fagotaleigiko in 
nil vemik lä haratasüt lunik. 


Dub hit sola mens te nemödiks äbinons in lusüt. Cils anik labü 
logot pöfik ä slapik* äpledons in leyanabobot dagik. Dese geinapöb 
lenoid sovadik ätonon. Luman mu brietik äplödiovegom tifalölo.* Se 
fenät pämaifüköl doma in niläd pöba vom klöpöfik no plu yunik 
äplödiologof, e no äkanoy dotön dö febod* mirepütik ofa. Nemögiko 
äkanoyöv fomälön osi oke, igo no pö drimam, das lusüt at ästadon- 
la in tef seimik lü ob u go lü vom löfidik se drims oba. Alo yüm ofa lü 
ob binon löliko neplänovik, binon löliko rätöfik. If jenöfiko tikod 
nesiämöfik seimik dö atos isüikonöv-la naedilo in brein oba, das in zif 
isik mögiko dom semik dabinonöv, kel äbaiädon ko dom in drims oba, 
tän dom at neai äkanon binön in lusüt at. So äbetikof dini. Ag! o söl 
dokan! Obs: mens pöfik stupik ai dönu vätälobs valikosi te dese atim, 
igo, ven osörönobs* po späkamageds. 


Älaistepob mö mets anik; lusüt äjonon nu dönu zugi krugik, po 
kel kul äbinon nog nabikumo. Dugolöp smalik lü haratasüt vidik 
ätopon nemediko fo krugazug at. Domaked mö doms kil u fols 
älogädikon; doms äbinons ye te su flan bal lusüta. Ed us - jenöfö! 
so äbinos, - is nilù dugolöp nabik, is as dom telid keda smalik - is 
drimadom obik ästanon. 


Logs oba älogetons usio; töbo äriskob natemami. Äspetob ün 
timül alik, das önepubon ini non, das öceinon oki ad fom votik, pö ob 
nesevädik, äspetob, das siens oba icütons obi. Nö! nö! us ästanon 
as bumäd bäldik ze vorädik, e nu älogob i visoiko möni geilik, kel 
äfomon flani votik lusütazuga at. Älülogetob domi, yani, fenätis e nufi 
labü sömit tipik. "O God gudik!" ävokädob, "lio atos emögikon-li? 


"O söl Hausenstein!" äsäkob nekrediko, "vip e magäl ola no 
eyufons-li pö atos?" 


"Nö! o söl dokan!" el Hausenstein ägesagom. "Büo mö sekuns 
nemödik, ed in fagot mö doms kil isludob ninälo ad nedunön spatis 
fovik, e ad motävön. Reto, no flagob ole kredi tefü kon at. 
Steifolös ga nemuiko ad suemön stadi ninälik oba. In ob fäkäd gretik 
reigon, spetät vemik reigon. Klülos, das motäv oba no päjenükon; 
sis vigs tel, sis del et, ven ituvob domi at, evisitob lusüti ti ün del 
alik. Mens us lödöls ya no plu demons obi; niludons bo, das lödob in 
dom seimik lusüta, u das sukob lödöpi pötik in klerätalusüt. 


"Enüstepol-li ya ini dom at?" äsäkob spetätiko. E ven 


änoom säki, ävokädob nenvilädiko: "Diabö! Kikodo no edunol-li 
atosi?" 


FEBOD an occupation, trade SLAPIK slipshod, slovenly 
FUMALIKO decisively SORÖNÖN to pursue 
GUVÖN to administer to stagger, stumble 





PUPS RUSÄNIK 


Bal legivotas, keli täxetob vemo, binon ked pupas Rusänik. Ömna 
pups vel stanons flanü ods su fenätaboed; ömna klänedons okis ninü ods. 
Binons famülans veratik. Ekö ons : lemot, fat, mot, cils kil e putül. Binons 
jöniks. Boadivoban, kel äfomon onis, e pänan, kel äpänon onis edunons osi 
kobü löf gretik. Kanob fümön dö atos, bi binons so jöniks. Labons plad patik 
in lad oba. Jenöfo binons äs ob it: ömna vilob binön livätik e stanön ito fo 
kemens obik; ömna vilob senön sefi utanas, kels löfons obi. Pups at Rusänik, 
cedob, tidons obis gudiküno dö dins veütik at, sevabo, das kanobs fino stanön 
su futs lönik obas, bi dalabobs stüti sefik. 


Cil pefiledöl dredon fili. 


Do jigok binofbleinik, tuvof greni ! 

CEDS E CÖDS TEFÜ DATUVAL 
(Pened latinik Lebijopa di Friburg dätü del 12id yulula, yela 1894 
Papale Leone XIII, petradutöl fa fien Volapüka) 


O Fat Lebeatik! 


‘Johann Christian Roos', Lebijop zifa : 'Friburg', futü Saludot Olik 
seatöl, utosi ofovöl mükiko dajonom: 


'Johann Martin Schleyer', pädänakultan pepänsionö! Lebijöpa obik, 
enu in zif 'Konstanz' elödöl, noe patiko in nol pükas sikom, abi medü buks e 
prosadas e poedotas, egivom blufis lekleilik relöfa omik e tälena 
plödakösömik, kobiko ko dediet Stule Papa. Bukis et elovegivom obe, sodas 
lovesedob onis, äs sümboli löföfə sonik tefü Saludot Olik. De penäds at 
palogoy, das elautom tü yel: 1867 poedoti tefü heroedans in komip nilü zif: 
'Mentana', e poso poedoti latinik ad lobön Dalekultanali Geilikün. 


Veräto, ven ats meritabiko pelobons, valöpo ägetom glori patik, bi, 
posë ilärnom kuratiko pükis luldeg, ädatuvom püki nulik valemik, binoda 
balugikün e vemo fasilik ad pamemön. Kodü atos, mödikans vola lölik 
lobüloms omi, e, fovöl cedis okik, püki et, keli om ot nemom 'Volapük', 
gebons in penams, sodas ya pakalkulos, das teldegtum mil (2.000.000) 
pösods stütons püki at. No dälob cödön dinöfiko valodi püka; ab fümiko 
kredob, das kanob letön oni ini lob Glüga, e, kodü atos, das datikan püka at 
binom kultan katulik, e patiko, das om lifom verätiko samöfiko, äs man 
relöfik, pöfik e kotenik dub pänsionamon smalikün. A 


I jenöfiko, bi kleiliko hetom ludatuvotis veitacedima fe lautans 
takatulik, noe panedemom, abi jinom ömiko panestümön. Kodü atos cedob, 
das verätiko binos baiädik bai, e kovenik ko nämäd Glüga, das mesed loba e 
merita polägivon kultane at pubiko medü mal anik. 


Kluo lebegob mükiko Saludoti Olik, das ofäkikom numadön pädani : 
'Schleyer', büikumo pemäniotöli, bevü kuradünans klänik, kobiko ko fräds 
leigüpik kösömik, kelis om ot kodü pöfikam no kanomöv pelön. 





Demü benäd, e r. 


Johann Christian, Lebijop zifa : 'Friburg' 
Ün 'Friburg' tü d. 12id yulula, yela 1894. 


